b'\n_START_ARTICLE_\nBernardo Rossellino\n_START_PARAGRAPH_\nBernardas Roselinas (it. Bernardo Rossellino, apie 1427\xe2\x80\x931464\xc2\xa0m.)\xc2\xa0\xe2\x80\x93 ital\xc5\xb3 ankstyvojo renesanso architektas ir skulptorius i\xc5\xa1 Florencijos.\n_START_SECTION_\nBiografija\n_START_PARAGRAPH_\nBernardas Roselinas gim\xc4\x97 apie 1427 m. Setinjano kaime prie Florencijos. Tikroji jo pavard\xc4\x97 buvo D\xc5\xbeambarelis ir v\xc4\x97liau jam prigijo pravard\xc4\x97 Roselinas (\xe2\x80\x9eraudonplaukis\xe2\x80\x9c) pagal jaunesnio brolio, irgi skulptoriaus, Antonijo pravard\xc4\x99. Jis mok\xc4\x97si pas Filip\xc4\x85 Brunelesk\xc4\xaf, buvo paveiktas Lukos dela Robijos ir Lorenco Giber\xc4\x8dio meno. Jo reik\xc5\xa1mingiausiu k\xc5\xabriniu yra humanisto Leonardo Brunio kapas \xc5\xa0v. Kry\xc5\xbeiaus ba\xc5\xbeny\xc4\x8dioje Florencijoje, ties kurio projektu jis dirbo 1444\xe2\x80\x931450 m. \xc5\xa0is k\xc5\xabrinys vienijo architekt\xc5\xabros ir skulpt\xc5\xabros bruo\xc5\xbeus, tapo pavyzd\xc5\xbeiu kitiems ankstyvojo renesanso sieniniams kapams. Tarp kit\xc5\xb3 k\xc5\xabrini\xc5\xb3: tabernakulis \xc5\xa0v. Egidijo ba\xc5\xbeny\xc4\x8dioje (1449 m.), palaimintosios Vilanos dela Boti kapas \xc5\xa0v. Marijos Naujojoje ba\xc5\xbeny\xc4\x8dioje (1451\xe2\x80\x9352 m.), Orlando de Medi\xc4\x8dio kapas \xc5\xa0v\xc4\x8d. Aprei\xc5\xa1kimo ba\xc5\xbeny\xc4\x8dioje (1456\xe2\x80\x9357 m.)._NEWLINE_1451\xe2\x80\x931453 m. popie\xc5\xbeiaus Mikalojaus V kvietimu B. Roselinas dirbo \xc5\xa0v. Petro bazilikoje (senojoje) Romoje. Po to jis tarnavo popie\xc5\xbeiui Pijui II ir dirbo popie\xc5\xbeiaus gimtojo miestelio Korsinjano (dabar Pjenca) perstatyme, kur svarbiausiais jo statiniais (dabar UNESCO pasaulio paveldo dalis) yra miesto katedra ir Pikolominio r\xc5\xabmai (1460\xe2\x80\x9363 m.). Bernardas Roselinas mir\xc4\x97 1464 m. rugs\xc4\x97jo 23 d. Florencijoje. Jis tur\xc4\x97jo jaunesn\xc4\xaf brol\xc4\xaf Antonij\xc5\xb3 Roselin\xc4\x85, kuris tapo \xc5\xbeymiu skulptoriumi. Taip pat kiti trys jo broliai irgi buvo skulptoriais ir jie tikriausiai dirbo visi kartu vadovaujami Bernardo.'